O **Boeing 80** foi un avión trimotor de pasaxeiros estadounidense dos anos 20. Foi fabricado por Boeing Airplane Company para a súa propia aeroliña, Boeing Air Transport, e transportou con éxito tanto correo como pasaxeiros en servizos regulares.

Desenvolvemento e deseño
------------------------

Boeing Air Transport fundouna o 17 de febreiro de 1927 William Boeing para operar o servizo Contract Air Mail (CAM) entre San Francisco e Chicago (CAM.18), facéndose coa ruta o 1 de xullo dese ano. Inicialmente a ruta foi operada polos biplanos dun único motor Boeing 40A, que podían levar catro pasaxeiros, proporionando un suplemento á subvención polo transporte do correo.

Co obxectivo de aproveitar mellor a vantaxe do tráfico de pasaxeiros, Boeing decidiu que precisaba un avión máis grande e que fose máis axeitado para levar pasaxe, e a comezos de 1928 deseñou un trimotor copaz de levar 12 pasaxeiros, o Model 80. A diferenza do Fokker F.VII e do Ford Trimotor operados por outras aeroliñas, o Model 80 era un biplano, elección feita para ter mellores actuacións nas engalaxes e aterraxes cando operaba en aeródromos complicados das súas rutas, moitos deles a altitudes relativamente grandes. A fuselaxe era de construción de tubos de aluminio e aceiro cuberto por tela, e levaba aos seus 12 pasaxeiros en filas de tres asentos nunha cabina ben equipada, que incluía tapicería de coiro, lámpadas de lectura, calefacción e auga quente. Os dous tripulantes sentábanse nunha cabina de voo pechada diante da pasaxe. As ás eran de aceiro e duraluminio cubertas por tela, coas puntas de madeira desmontables para mellorar o seu estacionamento nos hangares.

O primeiro Model 80, impulsado por tres motores radiais Pratt & Whitney Wasp, voou o 27 de xullo de 1928. Foi seguido por tres avións máis ata que a produción cambiou para o mellorado Model 80A, que era máis grande, levando ata 18 pasaxeiros, e estaba impulsado polo máis potente Pratt & Whitney Hornet. O Model 80A voou por vez primeia o 18 de xullo de 1929 e recibiu o seu certificado de navegabilidade o 20 de agosto dese ano.

Historia operacional
--------------------

O Model 80 realizou o seu primeiro servizo programado de correo e pasaxe para Boeing Air Transport o 20 de setembro de 1928, e pouco despois demostrou ser un éxito. O mellorado Model 80A entrou en servizo en setembro de 1929.

En maio de 1930 Boeing Air Transport introduciu tripulantes de cabina femininas, contratando a oito entre as que estaba a azafata xefe Ellen Church; todas eran enfermeiras tituladas solteiras. Os voos con azafatas comezarían o 15 de maio. Os Model 80 e 80A estiveron en servizo con Boeing Air Transport (posteriormente chamada United Airlines) ata que foron substituídos por bimotores monoplanos Boeing 247 en 1934.

Variantes
---------

* **Model 80** - versión orixinal de produción con motores Pratt & Whitney Wasp (4 fabricados)
* **Model 80A** - aerodinámica mellorada e motores Pratt & Whitney Hornet (10 fabricados)
	+ **Model 80A-1** - versión con empenaxe revisada ao engadirlle unha aleta en cada plano de cola; os 10 Model 80A foron convertidos
* **Model 80B-1** - único Model 80A fabricado con cabina de voo aberta. Posteriormente modificado como un Model 80A-1
* **Model 226** - un único Model 80A convertido como transporte executivo para Standard Oil. Cola modificada que posteriormente se adoptou en todos os Model 80A (ver Model 80A-1)

Operadores
----------

Estados Unidos de América Estados Unidos
* Boeing Air Transport
* Monterey Peninsula Airways
* Morrison-Knudsen Company
* Robert Campbell Reeve
* Standard Oil, California
* United Airlines

Avión supervivente
------------------

Un único Model 80A-1, modificado como cargueiro para usar en Alasca, foi recuperado dun vertedoiro no aeroporto de Anchorage en 1960, e tras a súa restauración hoxe en día atópase exposto no Museo do Voo en Seattle.

Notas
-----

1. ↑  Bowers 1989, p. 140.
2. ↑  Davies *Air Enthusiast* xaneiro/febreiro 2007, pp. 66-67.
3. ↑  Bowers 1989, p. 136.
4. 1 2  Boeing (ed.). "Model 80 commercial transport - Historical Snapshot". Consultado o 27 de decembro de 2016.
5. 1 2 3 4  Taylor 1983, p. 72.
6. 1 2 3  Davies *Air Enthusiast* xaneiro/febreiro 2007, p. 71.
7. ↑  Davies *Air Enthusiast* marzo/abril 2007, p. 62.
8. ↑  Bowers 1989, p. 571.
9. ↑  Davies *Air Enthusiast* marzo/abril 2007, p. 63.
10. 1 2 3  Taylor 1983, p.73.
11. ↑  Davies *Air Enthusiast* marzo/abril 2007, p. 67.
12. ↑  The Museum of Flight (ed.). "Boeing 80A-1". Consultado o 27 de decembro de 2016.

Véxase tamén
------------

### Bibliografía

* Bowers, Peter M. *Boeing Aircraft since 1916*. Londres: Putnam, 1989. ISBN 0-85177-804-6.
* Davies, Ed. "Boeing's Airline: The Life and Times of Boeing Air Transport, Part One". *Air Enthusiast*, nº 127, xaneiro/febreiro 2007, pp. 64–74. Stamford, RU: Key Publishing.
* Davies, Ed. "Boeing's Airline: The Life and Times of Boeing Air Transport, Part Two". *Air Enthusiast*, nº 128, marzo/abril 2007. Stamford, RU: Key Publishing. pp. 62–73.
* Taylor, H.A. "When Boeing Flew the Mails". *Air Enthusiast*, nº 22, agosto–novembro 1983, pp. 64–74. Bromley, RU: Pilot Press.

| * v
* c
* e
Avións comerciais de Boeing |
| --- |
| Hélice | 
* 40A
* 80
* 221
* 247
* 307
* 314
* 377

 |
| Reactores | 
* 367-80
* 707/720
* 717
* 727
* 737
* 737 Classic
* 737 NG
* 737 MAX
* 747
* 747SP
* 747-400
* 747-8
* 757
* 767
* 777
* 787
* Boeing Business Jet

 |
| En desenvolvemento | 
* 777X

 |
| Propostos | 
* Y1
* Y3

 |
| Non desenvolvidos | 
* 2707
* 7J7
* NLA
* Sonic Cruiser

 |

|  |  |
| --- | --- |
| Control de autoridades | 
* Wd: Q890198
* GND: 7602120-8

 |